Diari Oficial de la Generalitat Valenciana


Sumari del DOGV 5811, del 22-07-2008 (2008/9081)

DECRET 107/2008, de 18 de juliol, del Consell, pel qual es regula el Premi Valencià a la Solidaritat i el Voluntariat
---------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2008/07/18/107/dof/vci/html**

### Dades del document

Número de DOGV
:   5811

Data del DOGV
:   22-07-2008

Secció del DOGV
:   I. DISPOSICIONS GENERALS

Número del document
:   2008/9081


Data del document
:   18-07-2008

Organisme emissor
:   Conselleria d'Immigració i Ciutadania

Tipus de document
:   Decret

Anàlisi jurídica

 Descriptors 

:   * organització no governamental
    * premi cultural
    * voluntariat social
    * societat sense fins de lucre
    * organització benèfica
    * associació
    * legislació
    * fundació

DECRET 107/2008, de 18 de juliol, del Consell, pel qual es regula el Premi Valencià a la Solidaritat i el Voluntariat [2008/9081]  
L'Assemblea General de l'Organització de les Nacions Unides (ONU), atesa la recomanació del Consell Econòmic i Social d'este organisme, va adoptar en la seua 50a sessió, de 20 de novembre de 1997, la resolució de proclamar l'any 2001 com l'Any Internacional del Voluntariat.   
La resolució adoptada al febrer de 1986 per l'Assemblea General de les Nacions Unides per a la institucionalització del Dia Internacional del Voluntariat constreny als governs a prendre mesures perquè, per mitjà de la conscienciació, es pose en relleu la important contribució del servici voluntari, estimulant a més persones de totes classes socials, tant en el seu país com a l'estranger.  
En sintonia amb això, la Constitució Espanyola, en l'article 9.2, determina que "correspon als poders públics... facilitar la participació de tots els ciutadans en la vida política, econòmica, cultural i social", i l'article 1.3 de l'Estatut d'Autonomia de la Comunitat Valenciana establix que esta ha de reforçar la democràcia i garantir la participació de la ciutadania en la consecució dels seus fins.  
Per tot això, tenint en compte que el Programa de Voluntaris de les Nacions Unides (VNU) va establir com a objectius específics de l'Any Internacional del Voluntariat un major reconeixement de l'acció voluntària, suggerint la possibilitat d'instituir premis als millors exemples d'acció voluntària, i la promoció del voluntariat, proposant centrar els esforços a crear un clima d'opinió pública i oficial més favorable a l'acció voluntària, i que les directrius del mateix programa van assenyalar que l'Any Internacional del Voluntariat hauria de reflectir un dels atributs fonamentals dels voluntaris, la seua convicció que la globalitat comença amb la localitat, és a dir, que el progrés econòmic i social ha de començar per les millores substancials a nivell de la comunitat, es va crear, mitjançant el Decret 159/2001, de 15 d'octubre, del Consell, el Premi Valencià a la Solidaritat i el Voluntariat.  
Conseqüentment amb tot el que s'ha dit i constituint el voluntariat l'expressió lliure, solidària i responsable de la participació ciutadana, l'indicat premi ha de quedar adscrit a la conselleria competent en matèria de participació ciutadana.   
A fi d'atorgar el reconeixement a causa tant del treball dut a terme per les entitats com, a nivell individual, pels voluntaris que amb elles col·laboren, s'ha considerat l'oportunitat que els destinataris del premi siguen, indistintament, persones físiques o jurídiques.  
Per raó del que s'ha exposat, s'estima la procedència de donar una nova regulació al Premi Valencià de la Solidaritat i el Voluntariat, per la qual cosa, d'acord amb el que establix la Llei del Consell, a proposta del conseller d'Immigració i Ciutadania i amb la deliberació prèvia del Consell, en la reunió del dia 18 de juliol de 2008,   
DECRETE  
Article 1  
S'establix el Premi Valencià a la Solidaritat i el Voluntariat com a reconeixement explícit del paper, les característiques i el valor del treball realitzat de manera desinteressada per entitats els membres de les quals participen per la seua pròpia voluntat en l'acció social i per les persones que, com a voluntaris, intervenen, així mateix, en este tipus d'acció, contribuint amb la seua competència i professionalitat a la construcció d'una societat més justa i solidària.  
Article 2  
El premi es concedirà anualment, amb motiu de la celebració del Dia Internacional del Voluntariat, que es commemora cada 5 de desembre.  
Article 3  
El premi, dirigit exclusivament a organitzacions sense finalitat lucrativa i a persones que, en concepte de voluntaris, actuen en col·laboració amb elles, tindrà com a objectiu el reconeixement de l'activitat solidària al llarg de l'any en els àmbits següents:  
a) Voluntariat social entés en sentit ampli com l'acció voluntària orientada cap a persones que, per distintes raons, tenen més dificultats d'integració en la societat: ancians, malalts, discapacitats, immigrants, marginats, etc.  
b) Voluntariat comunitari la intervenció del qual va dirigida a impulsar que les persones s'associen com a mitjà de facilitar la seua integració en la vida de la comunitat: associacions de veïns, centres comunitaris, etc.  
c) Voluntariat cultural participant en accions de tipus formatiu, bé transmetent coneixements (cursos, conferències, etc.), bé per mitjà d'activitats creatives (teatre, música, etc.) o bé amb tasques d'investigació (cançons i balls populars, recuperació de tradicions, etc.).  
d) Voluntariat ambiental les actuacions del qual se centren en la natura, amb tasques que van des de la sensibilització mediambiental, passant per la protecció d'animals i plantes, fins a l'excursionisme i el descobriment del medi.  
e) Voluntariat de cooperació internacional que du a terme accions solidàries en favor de països en desenrotllament o en situacions de guerra o catàstrofes, bé des del seu propi país (assessorament tècnic, campanyes econòmiques, etc.), bé en el mateix país afectat (ajuda professional, camps de treball, etc.)  
Article 4  
Es concediran anualment cinc premis, un per cada un dels àmbits mencionats, a les entitats o persones físiques de trajectòria solidària acreditada el treball de les quals haja destacat al llarg de l'any en la seua corresponent àrea d'actuació.  
Cada un dels premis constarà d'una gratificació econòmica i un diploma acreditatiu de la Generalitat.  
Article 5  
Podran concórrer al premi:  
a) Totes aquelles organitzacions o entitats sense finalitat lucrativa que, estant legalment constituïdes, tinguen personalitat jurídica pròpia i exercisquen activitats i programes d'interés general que comporten un compromís a favor de la societat o de la persona, de caràcter cívic, social, cultural, educatiu, de cooperació al desenrotllament, científic, esportiu, de defensa i protecció del medi ambient, de protecció civil o qualsevol altre de naturalesa anàloga.  
Les entitats de voluntariat que adopten la forma jurídica d'associació o fundació han d'estar inscrites en els corresponents registres d'associacions o fundacions de l'administració de la Generalitat.  
b) Les persones físiques que, en concepte de voluntaris, participen en activitats amb idèntiques característiques a les descrites en l'apartat a).  
Article 6  
La candidatura ha d'estar avalada per una institució o entitat, que ha de ser la que sol·licite el premi per a la seua candidata, i no es podran presentar candidatures en nom propi.  
La sol·licitud constarà d'una exposició raonada de motius pels quals es considera la persona o entitat candidata com a creditora al premi, per raó del treball global dut a terme en el seu àmbit concret d'actuació, així com una memòria, l'extensió de la qual no superarà els cinc folis, en la qual es reculla l'acció concreta, de les realitzades al llarg de l'any, que es considera mereixedora del premi.  
En el cas de tractar-se d'actuacions de caràcter interanual es farà insistència en aquells aspectes destacables de l'any que possibiliten una garantia en la continuïtat de l'acció.  
Article 7  
El jurat estarà compost per persones de la Comunitat Valenciana rellevants pels seus coneixements i activitats en l'àmbit de la solidaritat i el voluntariat, d'acord amb la distribució següent:  
1. President: el titular de la conselleria competent en matèria de participació ciutadana.  
2. Vicepresident: el titular de la direcció general amb competència en matèria de participació ciutadana.  
3. Vocals:  
- Un vocal en representació de l'organització amb personalitat jurídica pròpia que agrupe un nombre més gran d'entitats que exercisquen activitats de voluntariat a la Comunitat Valenciana.  
- Tres vocals en representació de les entitats no governamentals que exercisquen activitats de voluntariat a la Comunitat Valenciana, triats per i d'entre les distintes entitats.  
- Tres vocals, un per l'àmbit universitari, un altre per l'empresarial, i un tercer pel del voluntariat, designats pel titular de la conselleria competent en matèria de participació ciutadana d'entre persones destacades pels seus coneixements, activitats i altres mèrits en el camp de la solidaritat i del voluntariat.  
4. Secretari: un tècnic de la direcció general amb competència en matèria de participació ciutadana, amb veu però sense vot.  
Article 8  
El veredicte del jurat serà vinculant, corresponent la facultat de resoldre els premis al titular de la conselleria competent en matèria de participació ciudadana. La resolució del titular de la indicada conselleria posarà fi a la via administrativa.  
El termini màxim per a dictar resolució i la seua notificació serà fins al dia d'abans de l'entrega del premi, que es realitzarà en un acte públic organitzat a l'efecte. Transcorregut l'esmentat termini sense haver-se produït resolució expressa, el premi podrà entendre's declarat desert per silenci administratiu.  
Article 9  
El premi, en els seus distints apartats, es finançarà a càrrec de la corresponent línia pressupostària de la conselleria competent en matèria de participació ciutadana.  
DISPOSICIÓ ADDICIONAL  
Única  
Es faculta el titular de la conselleria competent en matèria de participació ciutadana per a determinar la quantia del premi en cada una de les convocatòries.  
DISPOSICIÓ DEROGATÒRIA  
Única  
Queda derogat en la seua integritat el Decret 159/2001, de 15 d'octubre, del Consell, pel qual es va crear el Premi Valencià a la Solidaritat i el Voluntariat.   
DISPOSICIONS FINALS  
Primera  
S'autoritza al titular de la conselleria competent en matèria de participació ciutadana per a dictar totes les disposicions que siguen necessàries per a l'aplicació i el desplegament del present decret.  
Segona  
El present decret entrarà en vigor el mateix dia que es publique en el Diari Oficial de la Comunitat Valenciana.  
Valencia, 18 de juliol de 2008  
El president de la Generalitat,  
Francisco Camps Ortiz  
El conseller d'Immigració i Ciutadania,  
Rafael Blasco Castany


Còpia Permalink ELI